তরুণ পাঠকদের পুরস্কৃত করবে বিশ্বসাহিত্য কেন্দ্র ও গ্রামীণফোন | The Ctg Times | Latest Chittagong News
চট্টগ্রাম, ১৩ জানুয়ারি (সিটিজি টাইমস) : বই পড়া প্রতিযোগিতায় তরুণ পাঠকদের পুরস্কৃত করতে আগামী ১৫ ও ১৬ জানুয়ারি ২০১৬ এ যৌথভাবে পুরস্কার বিতরণী অনুষ্ঠানের আয়োজন করেছে বিশ্বসাহিত্য কেন্দ্র ও গ্রামীণফোন। আজ বিশ্বসাহিত্য কেন্দ্রে অনুষ্ঠিত একটি সংবাদ সম্মেলনে এ ঘোষণা দেয়া হয়।
দু’দিনব্যাপী এ অনুষ্ঠানটি রমনা বটমূলে অনুষ্ঠিত হবে। অনুষ্ঠানটির উদ্বোধন করা হবে এ মাসের ১৫ তারিখ।
বিশ্বসাহিত্য কেন্দ্রের ‘নেশন ওয়াইড এনরিচমেন্ট প্রোগ্রাম’র অধীনে আয়োজিত বই পড়া কর্মসূচীতে ১২ বছর ধরে সহায়তা করে আসছে গ্রামীণফোন। কর্মসূচিটি বিগত দিনে বেশ সফলতা লাভ করেছে এবং ভবিষ্যতেও বই থেকে জ্ঞান আহরণের মাধ্যমে নিজেদের সমৃদ্ধ করার ক্ষেত্রে তরুণ প্রজন্মের সহায়ক হবে। এ বছর কর্মসূচিটিতে ঢাকা বিভাগের বিভিন্ন বিদ্যালয়ের প্রায় ৪০ হাজার শিক্ষার্থী অংশগ্রহণ করে। কর্মসূচিটিতে সারাদেশ থেকে অংশগ্রহণ করেছে প্রায় দেড় লাখ শিক্ষার্থী।
সংবাদ সম্মেলনে অন্যান্যের মধ্যে উপস্থিত ছিলেন বিশ্বসাহিত্য কেন্দ্রের চেয়ারম্যান ও প্রধান নির্বাহী অধ্যাপক আব্দুল্লাহ আবু সায়ীদ ও গ্রামীণফোনের হেড অফ এক্সটার্নাল কমিউনিকেশনস সৈয়দ তালাত কামাল।
গত বছর, গ্রামীণফোন এর ‘সবার জন্য ইন্টারনেট’ প্রয়াসের অধীনে মোবাইল অ্যাপ ‘আলোর পাঠশালা’ উদ্বোধনে পৃষ্ঠপোষকতা করে। এই অ্যাপ ব্যবহারের মাধ্যমে বিশ্বসাহিত্য কেন্দ্রের ই-লাইব্রেরি থেকে বিনামূল্যে বই পড়া ও ডাউনলোড করা যাবে।